钦定古今图书集成/明伦汇编/官常典/第075卷 > 南康王会理 祈阳侯通理
## 钦定古今图书集成/明伦汇编/官常典/第075卷 > 南康王会理 祈阳侯通理

按《梁书南康简王传》：“简王绩子会理，字长才，少聪慧，
好文史。年十一而孤，为高祖所爱，衣服礼秩与正王
不殊。年十五拜轻车将军、湘州刺史，又领石头戍军
事。迁侍中兼领军将军。寻除宣惠将军、丹阳尹，置佐
史。出为使持节、都督南北兖、北徐、青、冀、东徐、谯七州
诸军事、平北将军、南兖州刺史。太清元年，督众军北”
讨，至彭城，为魏师所败，退归本镇。二年，侯景围京邑，
会理治严，将入援。会北徐州刺史封山侯正表将应
其兄正德，外托赴援，实谋袭广陵，会理击破之，方得
进路。台城陷，侯景遣前临江太守董绍先以高祖手
敕召会理，其僚佐咸劝距之。会理曰：“诸君心事，与我
不同。天子年尊，受制贼虏，今有手敕，召我入朝，臣子
之心，岂得违背。且远处江北，功业难成。不若身赴京
都，图之肘腋，吾计决矣。”遂席卷而行，以城输绍先。至
京，景以为侍中、司空、兼中书令。虽在寇手，每思匡复，
与西乡侯欢等潜布腹心，要结壮士。时范阳祖皓斩
绍先，据广陵城起义，期以会理为内应。皓败，辞相连
及景矫诏免会理官，犹以白衣领尚书令。是冬，景往
晋熙，京师虚弱，会理复与柳敬礼谋之。敬礼曰：“举大
事必有所资，今无寸兵，安可以动？”会理曰：“湖熟有吾
旧兵三千馀人，昨来相知，克期响集，听吾日定，便至
京师。计贼守兵不过千人耳。若大兵外攻，吾等内应，
直取王伟，事必有成。纵景后归，无能为也。”敬礼曰：“善。”
因赞成之。于时百姓厌贼，咸思用命，自丹阳至于京
口，靡不同之。后事不果，与弟祈阳侯通理并遇害。
按《南史》本传：南康王会理，年十五，为湘州刺史，多信
左右，行事刘纳每禁之。会理心不平，证以赃货，收送
建邺。纳叹曰：“我一见天子，使汝等知。”会理厚送资粮，
数遣慰喻，令心腹于青草湖为盗，杀纳百口俱尽。
于时百姓厌贼，咸思用命。建安侯贲以谋告王伟，伟
遂收会理及其弟通理。时有钱塘褚冕，会理之旧，亦
囚于省，问事之所起，考掠千计，终无所言。会理隔壁
闻之，遥曰：“褚郎，卿岂不为吾致此邪？然勿言。”王伟害
会理等，冕竟以不服，伟赦之。会理弟通理，字仲宣，位
太子洗马，封祈阳侯，至是亦遇害。